এর পরে এগোলাম ট্রাফালগার স্কোয়্যারের দিকে। সেখানেই আছে স্টেট আর্ট গ্যালারি। স্কোয়্যারের ফোয়ারার জলে অনেকে স্নান করছেন। এ সব দেখে ফিরে এলাম। বিকেলে আবার ভ্রমণ শুরু। গেলাম লন্ডনের উপকণ্ঠে ব্ল্যাকহিথে। নরম্যানদের বিজয়ের সঙ্গে জড়িয়ে আছে এই অঞ্চলের ইতিহাস। আর্থার কোনান ডয়েল এখানে লিখেছিলেন ‘দ্য ম্যান উইথ দ্য টুইস্টেড লিপ’। সামনেই এক মধ্যযুগীয় চার্চের ধ্বংসাবশেষ। সেখানে আছে এডমন্ড হ্যারির সমাধি।